b'\n_START_ARTICLE_\nBitka kod Arginuskih otoka\n_START_PARAGRAPH_\nArginuski otoci je skupina malih otoka u Egejskom moru, na maloazijskoj obali prema otoku Lezbosu._NEWLINE_Bitka kod Arginuskih otoka je jedna od najva\xc5\xbenijih bitaka u Peloponeskom ratu - po broju brodova (300), po broju sudionika (navodno oko 60 tisu\xc4\x87a) i po na\xc4\x8dinu izvo\xc4\x91enja. _NEWLINE_U Peloponeskom ratu spartanska flota pod zapovjedni\xc5\xa1tvom Kalikratida napala je 406. pr. Kr. otok Lezbos, potukla atensku eskadru zapovjednika Konona i zauzela luku Mitilene. To je izazvalo bijes kod Atenjana, koji su u kolovozu 406 pr. Kr. krenuli u pomo\xc4\x87 otoku Lezbosu. Saznav\xc5\xa1i za pokret Atenjana, Kalikratid je ostavio jedan dio svojih brodova ispred luke Mitilene radi promatranja, a s drugim, ve\xc4\x87im dijelom krenuo je u susret Atenjanima i napao ih kod Arginuskih otoka. Atenska flota je bila raspore\xc4\x91ena u vrstu, sjeverno i ju\xc5\xbeno od jednog Arginuskog otoka, koji je zapovjednik Atenjana Trasil iskoristio kao oslonac svojeg borbenog stroja. Kalikratid je time bio prinu\xc4\x91en da podijeli svoje snage i vodi dvije odvojene bitke, sjeverno i ju\xc5\xbeno od tog otoka. Borbe, koje su vo\xc4\x91ene pomo\xc4\x87u aborda\xc5\xbea i udarima pramcem, trajale su cijeli dan. Kalikratid je poginuo i Spartanci su bili usprkos velikom otporu razbijeni. Izgubili su oko 70 brodova, a Atenjani 25 i 4000 ljudi. Ova bitka je omogu\xc4\x87ila Atenjanima da zadr\xc5\xbee Lezbos i povrate prevlast na moru._NEWLINE_Ova je bitka bila prelomna u \xc4\x8ditavom Peloponeskom ratu, jer iako su Atenjani odnijeli pobjedu oni su, na povratku zapali u veliko buru i nevrijeme \xc5\xa1to ih ko\xc5\xa1talo velikog broja \xc5\xbertava. Kad su se vratili, stratezi koji su rukovodili tom ekspedicijom bili su izvedeni pred sud pod optu\xc5\xbebom da nisu pokupili tijela \xc5\xbertva koje su stradale pri povratku. Svi stratezi su osu\xc4\x91eni na smrt.'